Икономика на Северна Македония
Икономиката на Северна Македония е отворена пазарна икономика. Тя напуска СФРЮ като най-недоразвитата република, допринасяща за едва 5% от общата федерална продукция. До 1996 икономическият растеж е възпрепятстван от гръцко ембарго, политическа нестабилност в съседната Съюзна република Югославия и неадекватната инфраструктура. Между 1996 и 2000 има умерен растеж, но конфликтът през 2001 отново усложнява положението икономиката. Северна Македония е постигнала макроикономическа стабилност, но не съумява да привлече чуждестранни инвестиции. Това е най-вече в резултат на сравнително неблагоприятното географско положение, липсата на значителни природни ресурси и неразрешения спор за името на страната.

Безработицата е на изключително високо ниво – 34,5 % към 2008, като в Европа единствено Косово има по-висок процент. Корупцията и недостигът на квалифициран труд също забавят развитието до голяма степен. Правителството предвижда икономическият растеж за 2009 да бъде общо не повече от 3%, с бюджетен дефицит от $ 72 милиона. БВП е близо $19 млрд., като в това число голям дял има и сивата икономика. На глава от населението се падат $ 9000. Средната работна заплата е 400 евро. Селското стопанство генерира 11,4% от БВП, промишлеността — 27,2% и сектора на услугите — 61,4%. Основни търговски партньори са Сърбия, Германия, Гърция и България.

Статистика 
 Инфлацията през 2007 година е 2,3 %.

Първичен сектор

Земеделие 
Основен селскостопански отрасъл е растениевъдството. Отглеждат се пшеница, царевица, ориз, памук, тютюн, лозя, плодове, зеленчуци и др.

Животновъдство 
Овце, едър рогат добитък, свине, птици и други.

Вторичен сектор 
Страната разполага с неголеми запаси от полезни изкопаеми – медна, оловно-цинкова, желязна и никелова руда. Работят металургичен комбинат, химически завод (нефтената рафинерия „ОКТА“), оловно-цинков завод. Има предприятия на леката, хранително-вкусовата, строителната, дървообработване, целулозно-хартиената и фармацевтичната промишлености. Производствената база е остаряла, но е в процес на умерена модернизация. Основните продукти за износ са храна (зеленчуци, плодове, яйца), напитки (вино, мляко), тютюн и стомана.

Енергетика 

Страната консумира 8.929 млрд. квтч електрическа енергия годишно, от тях годишното местно производство възлиза на 5.935 млрд. квтч., а останалите 2.994 млрд. квтч внася (2006). Оснвен местен производител на електроенергия е Рударско-енергийният комбинат „Битоля“, топлоелектрическа централа на каменни въглища, произвеждаща около 72% (2008 г.) от общото производство на електрическа енергия в електроенергийната система на Република Македония.

Третичен сектор

Външна търговия

Износ 
Износът на страната възлиза на 2.844 млрд. щатски долара, като изнася главно храни, цигари, желязо, стомана (2007). През 2006 година, най-голям е износа за Сърбия и Черна гора (23,2 %), следват Германия (15,6 %), Гърция (15,1 %), Италия (9,9%), България (5,4%), Хърватия (5,2 %), и други.

Внос 
Вносът на страната възлиза на 4.079 млрд. щатски долара, като внася главно машини и оборудване, автомобили, химикали, горива, хранителни продукти (2007). През 2006 година, най-голям е вноса от Русия (15,1%), следват Германия (9,8%), Сърбия и Черна гора (7,5 %), България (6,7 %), Италия (6 %), и други.

Транспорт и съобщения 

Северна Македония не разполага с развита автомагистрална мрежа. Общата дължина на автомагистралите в експлоатация към 2008 г. е 192 км съсредоточаващи се главно в околностите на столицата Скопие и по направлението на паневропейски транспортен коридор №10 (Е75). Общият размер на автомобилните пътища възлиза на 9573 км (2002).

Общата дължина на железопътните пътища в Северна Македония е 925 км, от тях електрифицирани са 315 км. Железопътният транспорт в страната се оперира от държавното предприятие „Македонски железници“.

Страната разполага с две международни летища: „Александър Велики“ в Скопие и „Свети Апостол Павел“ в Охрид.

Туризъм 
Туризъм в Северна Македония

За не много силната икономиката на страната туризмът има важно значение, но основните туристически дестинации остават градовете Охрид и Скопие и като цяло културно-историческият туризъм.

Външни препратки 
 Официален сайт на Министерството на финансите на Северна Македония

Източници